Ortopædkirurgisk afdeling på Aalborg Universitetshospital har haft voldsomt travl de seneste dage. Det er blandt andre gået ud over en lille pige fra Mariager.

Udsatte operationer er for tiden et stort problem på ortopædkirurgisk afdeling på Aalborg Universitetshospital. Det har seks-årige Grace fra Mariager fået at mærke de seneste dage. Hun brækkede armen lørdag, og under normale omstændigheder ville et kompliceret brud som hendes blive klaret samme dag. Men i stedet har hun måtte dulme smerterne med morfinpiller, imens hun to gange har fastet for at blive klar til operation. Og begge gange fået operationen udskudt. - Jeg blev rigtig ked af det, da jeg snakkede med lægen i morges. Jeg har en lille pige her, som jeg ikke kan hjælpe, og de gør ikke noget for hende, siger Rebekkah Christesen, som er mor til Grace. Hun fik at vide, at travlheden på afdelingen blandt andet skyldtes karnevallet i Aalborg i weekenden. - Jeg kan ikke forstå, det skal gå ud over en lille pige, at de fester og drikker for meget, siger moderen. På hospitalet erkender ledende overlæge Christian Pedersen, at forløbet ikke har været optimalt. Han forklarer, at afdelingen har været belastet af skader fra karnevallet, men også flere andre alvorligt tilskadekomne, som personalet har været nødt til at prioritere. Grace har fået en ny tid til operation i morgen.